**Bygningskultur Foreningen i Lyngby-Taarbæk**

Kommentar til Byplanudvalgets møde 13.01.2021, pkt. 2 Nyt byggeri på DTU, Miljøvej 112:

Bygningskulturforeningen er enig i, at DTU skal have mulighed for at udvikles på en måde, der såvel bevarer hovedintentionerne i de oprindelige byplaner for DTU, og samtidig tilgodeser nye behov fra DTU.

DTU ansøgte i marts 2020 om mulighed for at placere et større byggeri til innovations virksomheder på 15.000 m2 uden for de i lokalplanen anviste fortætningszoner. Dette sanktionerede byplanudvalget med præference for en placering i kvadrant 1 noget syd for fortætningszone A, umiddelbart nord for bygning 101.

På byplanudvalgets møde i oktober ansøgte DTU om dispensation til at bygge DTU Miljø, Miljøvej 12 på en helt tredje placering, i kvadrant 1 i forbindelse med og øst for fortætningszone A.

Hvorvidt denne seneste udbygning til DTU Miljø (som netop har været i høring) har sammenhæng med den forespørgsel, som DTU fremsendte i marts til brug for innovations virksomheder, forklares ikke i DTU´s henvendelse i oktober 2020. Placeringen har i hvert tilfælde ingen sammenhæng.

Dette får Bygningskultur Foreningen til at gøre udvalget opmærksom på, at det er af allerstørste hast, at kommunen forlanger, at DTU medvirker til udarbejdelse af en ny lokalplan, hvor DTU´s oprindelige, fine byplanmæssige intentioner fastholdes og samarbejdes med Strategisk Campusplan.

Herved undgår såvel kommunen som DTU, at der konstant i årene fremover skal søges dispensationer til DTU´s udvikling. Det er hverken værdigt eller holdbart.

Med venlig hilsen

Bente Kjøller

Formand